和范景仁西圻野老詩
作者：司馬光
朝代：宋

paragraphs: 西郊廣路浮壤黄，上天雨泣寒雲蒼。
鸞旗闟戟紛晻靄，扈從威神歸帝鄉。
田家老父眉睫白，杖藜匍匐泣路傍。
且云生逢至仁主，蠲租罷役歲爲常。
蠺收百箔桑蔽野，麻麥極望無邊疆。
去年翠華出賽雨，錦繡綿絡墟里光。
拜迎六馬負縑帛，孫扶嫗接歸揚揚。
自分謳歌畢餘景，一朝縞素安可防。
哀聲澒洞徹四極，草木慘淡顔色傷。
螻蟻衰齡不足贖，淚如飛雪空霑裳。
河縈洛貫嵩峰足，泉底寰瀛日月長。
羨門已閉屬車返，軛上空瞻金鳯凰。